runetrust/blame-folketinget-dk huggingface dataset:
Karina Adsbøl (DF), 2020-03-31:
Vi synes, det er vigtigt, at vi får de svar, vi efterspørger, og her har vi ikke fået et klart svar på, om der, såfremt ministeren vælger at bruge sin bemyndigelse, f.eks. hvis ministeren vælger at indskrænke campingpladser eller give dem et påbud eller andet, så også er kompensation eller erstatning eller hvordan og hvorledes.
Ole Stavad (S), 2000-04-26:
Lovforslaget her åbner muligheden for, at på det tidspunkt, hvor man skønner, det vil være hensigtsmæssigt, og man i øvrigt kan magte det i forhold til de ting, der skal forberedes på det her område, ja, så åbner vi lovgivningsmæssigt i forslaget her for, at man vil kunne gå ind i et samarbejde omkring de nordiske spil, sådan at hvis Folketinget vedtager lovforslaget i den form, der er foreslået, så får man altså med det her lovforslag en adgang til, når man når frem til hos de kompetente, der sidder med muligheden for at træffe beslutningen, at kunne gå ind på det marked også.
Pernille Rosenkrantz-Theil (EL), 2003-02-27:
Og et tillægsspørgsmål til det: Mener fru Louise Frevert, at det er til skade eller til gavn for samfundet som helhed, at unge tager en almen bred uddannelse frem for at gå ud efter folkeskolens 9. klasse og ikke fortsætte i uddannelsessystemet?
Helle Sjelle (KF), 2006-11-22:
Samtidig vil jeg gerne understrege, at vi fortsat ønsker, at løfter til de fattige udviklingslande i WTO overholdes og forbedres, og derfor tilslutter vi os naturligvis også regeringens strategi om, at vi såvel udviklingsmæssigt som handelspolitisk er nødt til at tænke nyt, både her i Danmark og i EU.
Ole Birk Olesen (LA), 2021-05-17:
Den var dygtigt lavet og handlede om, at Danmark var blevet ekstremt skævt siden 1992; alting var bedre i 1992, men på grund af alle de borgerlige regeringer, der havde været siden, var Danmark nu blevet et rigtig dårligt sted at være, altså, underforstået: Nu måtte vi have en rød regering igen.
Karen Hækkerup (S), 2008-04-10:
Men det, der bliver argumenteret for i det kommenterede høringssvar, er jo lige præcis, at nogle af sagerne, som ikke omhandler de groveste tilfælde, er meget svære at komme efter og strafforfølge, fordi det typisk vil være gerninger, som er begået for mange år siden og i udlandet.
Rune Lund (EL), 2016-03-31:
En anden mulig udgang kunne jo være det, som hr. René Gade fra Alternativet foreslår, nemlig at vi måske i det her forslag bløder formuleringen lidt op og sender et klart signal, en hensigt om, at når man arbejder med det her, skal man kigge grundigt og positivt på muligheden for at se på en automatisk indberetningspligt.
Kristian Thulesen Dahl (DF), 1999-02-10:
Vi mener, at man selvfølgelig sagtens kan være modstander af den udvikling på det retlige område, der finder sted i EU - hvor stadig flere beslutninger skal træffes i EU, og hvor der er en tendens til, at man arbejder for at få ophævet det danske forbehold, så man kan få flertalsafgørelser og dermed træffe beslutningerne længere væk fra borgerne med mindre gennemsigtighed og mindre demokrati og folkestyre - og samtidig forfægte frihed, tryghed og retfærdighed. Man kan omvendt sige, at det faktisk er en forudsætning for at forfægte disse gode begreber, at beslutningerne træffes tæt på borgerne, træffes med gennemsigtighed og træffes i et demokratisk system, hvor der er folkestyre.
Peter Skaarup (DF), 2000-11-28:
Man er måske enig i, at vi tager en debat, og det er vi sådan set også fra Dansk Folkepartis side, men vi er bekymrede for, at den debat fører frem til, at de signaler, vi afgiver - uanset om Folketingets flertal egentlig ønsker det eller ej - gør os her i Folketinget til en part i konflikten ved ret ensidigt at støtte palæstinenserne.
Line Barfod (EL), 2006-11-24:
Sikkert er det, at det ikke hjælper på boligmangelen at inddrage en pulje til udlejningsbyggeri på 400 mio. kr. uden at komme med et alternativ, ligesom det ikke hjælper at skære ned på byfornyelsen med 100 mio. kr. over de næste 4 år, og ligesom det ikke hjælper at stjæle 400 mio. om året fra Landsbyggefonden.
Marianne Jelved (RV), 2003-06-03:
I hvert fald dengang vi sidst drøftede det, da jeg stadig var minister, var det ekstremt dyrt at lave en egentlig miljølovgivning for både uddannelsesinstitutionerne og børneinstitutionerne, og derfor sætter vi spørgsmålstegn ved, om det er den rigtige prioritering, den rigtige måde at gøre det på - om vi får mere miljø for pengene ved at gøre det på den måde, som fru Tove Videbæk og Kristeligt Folkeparti ønsker, eller vi får det på den måde, den tidligere regering løste problemet på, nemlig ved etablering af et center for miljøet på uddannelsesstederne m.v. og arbejde den vej rundt.
Frode Sørensen (S), 2007-01-25:
Når en sponsorvirksomhed i henhold til gældende aftaler og aktuarmæssige beregninger har indbetalt til pensionskassen, skal pengene blive i kassen, og skulle en fornuftig investeringspolitik som sagt medføre en positiv formueudvikling, skal der være en sikkerhed for opfyldelsen af de fremtidige forpligtelser.
Lars Løkke Rasmussen (V), 2009-10-06:
I virkeligheden er det ret enkelt: Vi skal fortsat være et af de rigeste lande i verden for at kunne fastholde og finansiere et af verdens bedste velfærdssamfund – sådan er det – et velfærdssamfund, hvor vi forener det enkelte menneskes lyst til at stå på egne ben med et trygt fællesskab, der står klar, når vi har brug for det.
Kim Edberg Andersen (DD), 2025-01-07:
Vi skal passe på vores miljø; vi skal passe på vores vandløb, og derfor giver det rigtig god mening, at vi sikrer, at der kommer en akkrediteringsordning, så vi er sikre på, at folk ved, hvad det er, de skal ordne, og så ved landmændene også, at dem, der kommer og undersøger det – for de har jo fået og får undersøgt det i forvejen – får en sikkerhed for, at der er et vist kvalitetsniveau, de kan stå på mål for, når de skal betale regningen.
Christian H. Hansen (DF), 2001-05-21:
Nu skal der jo være et spørgsmål i min korte bemærkning, og det kunne jo så være spørgsmålet om fremtiden for økologien, men jeg synes da nok også, hr. Fransgaards svar var en udmærket grund til, at jeg fremover vil håbe på, at Enhedslisten hver gang bringer den slags her ned i Folketingssalen, for der er et vist behov for, at der bliver uddelt lidt viden omkring det her felt.
Anders Fogh Rasmussen (V), 2008-05-30:
Det vil betyde, at Danmark ganske enkelt kommer til at ligge som en magnet for alverdens menneskesmuglere, der finder Danmark særlig attraktiv, for her kan man sende mennesker hen, bede om asyl, også selv om det er uberettiget, og så får de adgang til at arbejde på det danske arbejdsmarked.
Jan Trøjborg (S), 2004-11-04:
Derfor vil vi naturligvis under udvalgsbehandlingen stille ændringsforslag til denne paragraf, og vi vil selvfølgelig også bede Konkurrencerådet om at hjælpe os med at få en saglig vurdering af, om det forslag, som ministeren har lagt op med alle dets begrænsninger, overhovedet kan komme til at virke i praksis.
Helle Bonnesen (KF), 2025-12-04:
Ellers kommer forudsætningerne for det råderum, vi så tit taler om i politik, jo til at blive markant mindre, end vi regner med, og så får det konsekvenser for ambitionerne for det, vi gerne vil bruge vores penge på, nemlig forsvaret, den grønne omstilling, skoler, sygehuse osv.
Pernille Vermund (NB), 2019-11-19:
Men hvis ordføreren vitterlig er bekymret for, om de her forældre kommer i arbejde, anerkender ordføreren så ikke, at incitamentet for de forældre til at gøre det, som ville være det rigtige for familierne og for børnene – nemlig at komme ud på arbejdsmarkedet nu, hvor der er behov for dem, og ikke om et år eller to, hvor vi er på vej ned i en lavkonjunktur – bliver mindre, når man bare får pengene serveret af den danske stat?
Steffen Larsen (LA), 2024-04-02:
Det er det, som ordføreren starter med at sige han er enig i, men han lader sig så alligevel spise af med noget, som kun løser noget i en enkelt situation, og som så også gør det i en undersøgelse, som vi så også i oppositionen egentlig ikke mener rigtig gør det, den burde gøre.
Marcus Knuth (KF), 2020-05-14:
Socialdemokratiet hævder, at de fører en stram udlændingepolitik, en ansvarlig udlændingepolitik, og at de slet ikke går ind og lemper den tidligere borgerlige regerings politik, men med det her lovforslag gør man igen Danmark til et langt mere attraktivt land at søge asyl i, for hvis det her lovforslag går igennem, udhuler vi hele det fundament, at flygtninge i Danmark er her på midlertidigt ophold, at man skal tilbage til sit hjemland, når der igen er fred.
Christian Rabjerg Madsen (S), 2018-01-25:
Socialdemokratiet kan derfor ikke støtte det konkrete forslag, men vi forventer – og det var også sådan, jeg hørte ministeren – at vi i forlængelse af debatten her i dag kan blive inviteret til realpolitiske drøftelser med henblik på at diskutere og træffe beslutninger omkring den fremtidige sandsugning i Øresund.
Jette Gottlieb (EL), 1998-10-28:
Så har jeg lovet SF at meddele, at SF støtter forslaget, og det gør de med udgangspunkt i, at det er en del af pinsepakken, og at de også har bemærkninger i forbindelse med situationen for nogle af de gamle modstandsfolk, hvor de meddeler, at flere af dem har store problemer som følge af oplevelserne under krigen og især deres alderdom giver fysiske og psykiske lidelser.
Thomas Jensen (S), 2018-02-06:
Der gælder dog ikke nogen specielle krav om, hvilke investeringer pensionskasserne må foretage, men omvendt siger princippet ikke, at pensionskasserne ikke må fastsætte en investeringsstrategi, som tager specielle hensyn, når bare forsikringstagernes interesser varetages bedst muligt inden for den valgte investeringsstrategi.
Villy Søvndal (SF), 1999-10-28:
Det er også nødvendigt at sætte meget målrettet ind over for de socialt truede familier dér, hvor forebyggelsen ikke er lykkedes. Størstedelen af den indsats ligger som bekendt i kommuner og amter under den rammelovgivning, der nu er på området, og her står vi efter SF's opfattelse med et af hovedproblemerne. Vi har efterhånden utrolig megen dokumentation for den manglende kvalitet i de tunge børnesager med de manglende handleplaner, når børn anbringes, selv om lovgivningen er klar nok - gad vide, på hvilket andet område lovgivningsmagten og regeringen ville have så stor langmodighed?
Jakob Sølvhøj (EL), 2018-02-02:
Man må sige, at det er tåbeligt, at regeringen sammen med DF på den måde har afskåret en stor gruppe unge fra at gennemføre et uddannelsesforløb på en produktionsskole, og man må samtidig sige, at det har været et urimeligt benspænd i forhold til at indføre den forberedende grunduddannelse.
Jacob Buksti (S), 2003-04-01:
Og er det virkelig sådan, som vi kan se, at den aftale i givet fald går ud på, at det som skulle være det konservative figenblad for overhovedet at få noget på skatten, nemlig en lettelse af mellemskatten, nu er blevet så mikroskopisk, at man kan undre sig over, at der ikke snart bliver noget, der kan ses.
Mai Mercado (KF), 2014-06-03:
Kunne det hænge sammen med, at De Radikale måske er blevet sådan et storbyparti, når det er, at man ikke anerkender, eller i hvert fald ikke har et ønske om at gøre noget ved, at der er den her konkurrenceforskel på at brygge en øl på Ærø og brygge en øl i hovedstadsområdet?
Søren Søndergaard (EL), 2015-11-12:
I forhold til vores forslag blev vi anklaget for, at det ikke var sandsynligt, at man ville bevæge sig ind på de områder, vi havde nævnt – der var nogle, der brugte stærkere ord, end at det ikke var sandsynligt – men jeg tror, vi bliver nødt til her at starte med ligesom at slå fast, hvad der er formålet med EU's fælles retspolitik.
Magnus Heunicke (S), 2019-10-24:
Jo, med de forskningsmetoder, vi har i dag – det kan f.eks. være genomsegmentering – så er det muligt at forske i datasæt, der rummer en stor mængde information, som man ikke har haft adgang til tidligere, og det er også vanskeligt på forhånd at sige, hvad den fulde betydning af fundene vil være.
Morten Østergaard (RV), 2010-12-15:
Derfor synes jeg også, at hr. Frank Aaen, som får en chance til, måske inden han nu opridser den sociale massegrav, skulle kigge på, at der jo er andre velfærdssamfund, f.eks. Norge og Sverige, hvor man alligevel klarer sig med en dagpengeperiode på niveau med det, vi nu har i Danmark.
Peter Christensen (V), 2010-10-07:
Der var enkelte privathospitaler, der fra starten ville gøre det billigere, men den store mængde ville ikke, og det ville simpelt hen have betydet, at vi ville have givet en rettighed til danskerne, som de ikke kunne bruge til noget, og derfor er jeg glad for, at regeringen valgte den vej, som man gjorde.
Johs. Poulsen (RV), 2009-03-26:
Derfor er det jo også sådan, at vi, uanset om hr. Jørn Dohrmann kan lide det eller ej, må konstatere, at EU-direktiverne på det her område medfører en bedre beskyttelse af værdifuld natur, af vådområder og enkelte truede dyrearter i Danmark, end det ellers ville være tilfældet.
Benny Engelbrecht (S), 2018-09-06:
For selv om man deler gaver ud i et enkelt valgår og bruger penge på gourmetrestauranter og e-sport, der jo kan være fine initiativer i sig selv, så kan det altså mærkes, når kernen i vores velfærdssamfund – skoler, sygehuse, ældrepleje – svækkes.
Kathrine Olldag (RV), 2021-04-15:
Jeg har selv siddet i sådan en forening og ærgret mig over ikke at kunne indfri kravene, så jeg er også personligt meget glad for beslutningsforslaget, og mindst lige så glad er jeg for, at det ser ud til, at skatteministeren omfavner forslaget og er klar med en lovændring, der netop gør det muligt for disse små foreninger at blive godkendt som almennyttige.
Simon Kollerup (S), 2020-04-22:
Regeringen og Folketingets partier blev nemlig enige om en ambitiøs aftale, der sikrer etablering af en ny matchfacilitet i Vækstfonden, som styrker iværksætterne og vækstvirksomheders adgang til både lånefinansiering og egenkapitalfinansiering.
Bjarne Corydon (S), 2014-02-05:
Hvad det første angår, så afspejler den relativt lave beskæftigelsesgrad blandt indvandrere bl.a. deres uddannelsesniveau, deres sprogkundskaber, når de kommer til Danmark, og det er bl.a. for at styrke forudsætningerne for beskæftigelse, herunder for efterkommere med ikkevestlig baggrund, at regeringen har gennemført en stor folkeskolereform, og at vi lægger op til en reform af erhvervsuddannelserne og også, at vi styrker de videregående uddannelser.
Thomas Jensen (S), 2018-01-24:
Mener ministeren så, at korrektionsreserven for et hvilket som helst projekt, som lige er blevet gennemført, og hvor der så opstår nogle behov for at korrigere for f.eks. noget med støj, at der skal korrektionsreserven være meget, meget lille, sådan at man sikrer sig, at der er mest muligt, der er bundet til rent faktisk at udføre nogle støjforbedringer, som er til gavn for borgerne?
Lissa Mathiasen (S), 2003-02-19:
Derfor skal regeringens forslag om at forbyde eksklusivbestemmelser også bekæmpes, ligesom yderligere angreb på fagbevægelsen fra regeringens side klart må afvises fra vores side. Stærke faglige organisationer er grundlæggende, for at indsatsen mod illegalt arbejde kan bekæmpes effektivt.
Ole Stavad (S), 2004-06-02:
Vores problem har været, at ingen - ingen! - har villet give nogen plausibel grund til, at noget, der skete ved en fejl i administrationen i Skatteministeriet, og som betød, at man ulovhjemlet fik et fradrag, som der ikke var nogen begrundelse for, indfører skatteministeren nu ved lov med den eneste begrundelse, at nogle efter hans opfattelse har fået en berettiget forventning om et fradrag, som ikke kan begrundes.
Bjarne Laustsen (S), 2002-05-28:
Jeg tror faktisk, at regeringen på de her punkter bliver nødt til at ændre opfattelse, og at man bliver nødt til i forhold til de små virksomheder at genindføre, at der generelt kun skal være fem ansatte, for at man kan vælge en tillidsrepræsentant og en sikkerhedsrepræsentant.
Pernille Rosenkrantz-Theil (EL), 2003-03-14:
Jeg frygter selvfølgelig, at vi står i en situation, hvor de store forsikringsselskaber kan udbyde perifere forsikringer, cykelforsikringer eller lignende, og så synes, at den hellige grav er velforvaret, og så fortsat have de lange opsigelsesfrister på kerneforsikringerne.
Per Clausen (EL), 2009-04-28:
Det tyske problem er selvfølgelig særlig stort, men det findes jo også i forhold til en række europæiske lande, hvor man undertiden godt kan finde på at have både dåser og flasker med indhold, som både indeholder alkohol og ikke indeholder alkohol med hjem, og kan have brug for at komme af med dem igen.
Ole Sohn (SF), 2002-11-18:
Bliver det bedre eller dårligere med forliget her? Umiddelbart må man jo sige, at når forligskredsen beslutter sig for at sige, at det første år skal man bare lave aktiv arbejdsmarkedssøgning som det primære, hvilket oversat til dansk siger, at man bare skal søge arbejde og søge arbejde og søge arbejde, går det selvfølgelig i den stik modsatte retning.
Heidi Bank (V), 2022-06-07:
Særlig alarmerende er det dog, når børn eller unge er ramt – når livet bliver uoverskueligt og det kan være svært at finde vej i alt det, man gerne skal og vil, ens egne og andres forventninger, når alle andres liv ser perfekt ud, fordi vi ikke altid kan se, hvad facaden dækker over.
Keld Albrechtsen (EL), 2004-05-26:
Vi spurgte udenrigsministeren, om man ville rejse spørgsmålet om tillægsprotokollen til torturkonventionen, hr. Søren Søndergaard har nævnt spørgsmålet om Den Internationale Straffedomstol, og desværre er der jo i den nuværende situation ganske mange ting, hvor USA har ondt i folkeretten.
Karsten Lauritzen (V), 2010-01-19:
Lad mig starte med indvandringsprøven og starte med at understrege, at det, vi taler om her, jo ikke er selve indvandringsprøven og indholdet af den – den er allerede blevet vedtaget i Folketingssalen for år tilbage – men det er justeringer af den lovgivning, som blev vedtaget i 2006.
Rasmus Prehn (S), 2007-04-18:
Men jeg ville stadig væk ønske, at ministeren i stedet for at bruge så mange kræfter på at forklare teknikaliteter kastede sit engagement og sit drive ind i at få trukket tingene i den rigtige retning, så vi får mange flere initiativer, hvor man prøver at sætte gang i en udvikling, hvor man flytter godstransport fra landevejen over på skinnerne.
Pia Kjærsgaard (DF), 2020-01-29:
Men uanset, om det er af den årsag, at han siger det, så står det der, og det, der står tilbage, er, at det måske gør det lidt mere besværligt for dem, der er ansat på Ellebæk, at håndtere de mennesker, som ministeren ganske rigtigt siger skal rejse hjem.
Morten Helveg Petersen (RV), 2005-01-14:
Samtidig mener jeg også, at fru ChristmasMøller i sit indlæg – ordvalget er frit efter hukommelsen – anbefalede åbne standarder uden at stille krav, og det er måske her, vi har hele kernen i problemstillingen: Skal det være krav, eller skal det være anbefalinger?
Walter Christophersen (DF), 2005-03-17:
Så vil jeg kommentere spørgsmålet om, hvorvidt Dansk Folkeparti sammen med Det Radikale Venstre vil forholde sig til en forbedring af forholdene, såfremt det skulle vise sig, mod Dansk Folkepartis forventning, at vore folkepensionister bliver stillet meget ringere: Det vil Dansk Folkeparti selvfølgelig tage op til positiv overvejelse til den tid.
Ole Stavad (S), 1998-01-27:
De fik ikke noget, som deres økonomiske råd kunne give en vurdering af, og der står endda: »De øvrige medlemmer af landsstyret« - bortset fra Atli Dam og Jógvan Sundstein - »blev derfor ikke orienteret, og der fandt følgelig ingen drøftelse sted i landsstyret.« Den daværende regering nægtede endda lagmanden og finansministeren at diskutere det med de øvrige regeringsmedlemmer på Færøerne.
Ida Auken (S), 2012-10-24:
Med hensyn til detailhandelen og inddragelse tror jeg lige, at vi skal huske, at vi nu vender tilbage til et meget stort, grundigt stykke arbejde, der blev lavet i 2007, hvor vi havde et bredt forlig i Folketinget, som Venstre valgte at bryde og være ligeglad med.
Henning Hyllested (EL), 2015-10-29:
Altså, vi har jo sådan set fået et meget, meget klart svar, svar nr. 96, fra skatteministeren, hvor han skriver, at SKAT efter gældende regler ikke har hjemmel til at indhente en dommerkendelse, og at han ingen aktuelle planer har om, at dette skal gøre sig gældende for SKATs myndighedsudøvelse efter en eventuel vedtagelse af lovforslag L 13.
Peter Kofod (DF), 2024-05-30:
Og så er der os andre, som har tillid til, at danskerne godt kan finde ud af det selv, og at man godt kan tillade, at danskerne køber, bruger og på legal vis bortskaffer deres plastiksugerør igen, og at man ikke skal trækkes med noget bøvlet, surt papbras, der ikke kommer til at virke.
Sophie Hæstorp Andersen (S), 2012-11-22:
Vi tænker på borgerne, der har et høretab, og som ønsker at få udleveret et apparat, der fungerer og kan afhjælpe det høretab, men som ikke vil udsættes for, at man f.eks. skal betale mange, mange tusinde kroner, altså når vi nu ved, at høreapparaterne kan erhverves billigere i det offentlige.
Sophie Hæstorp Andersen (S), 2007-03-27:
Som Venstres ordfører allerede har nævnt, indeholder forslaget bl.a. øgede krav til den kommunale og regionale revisions sagkundskab og uafhængighed, ophævelse af den særlige revisionsordning i Københavns Kommune, offentliggørelse af vederlag, som kommunalbestyrelsesmedlemmer og regionsrådsmedlemmer modtager, ophævelse af reglerne om de privates udfordringsret og en beskyttelse af historiske kommunevåben og -segl.
Liselott Blixt (DF), 2015-11-11:
Men der, hvor jeg sætter spørgsmålstegn, er, når vi har set en regionsformand have personale og patienter foran sig og true før nogle økonomiforhandlinger og sige: Vi kan ikke behandle patienter; vi skal sige nej til dyr medicin; vi skal fyre 500 sygeplejersker osv. osv. For mig at se er der tale om sådan en arrogance, når man siger, at der bliver nødt til at være nogle politikere, der går ind her og giver nogle penge til medicin.
Katrine Robsøe (RV), 2023-04-27:
Jeg kan høre, der nærmest ikke er grænser for alt det, vi skal have plads til i de forhandlinger, for alle de forslag, der det næste stykke tid måtte komme nede i salen på iværksætterområdet, kunne man jo nærmest bare lige skyde over til de forhandlinger, som jeg virkelig, virkelig håber snart kommer.
Margrete Auken (SF), 2003-03-19:
Hr. Peter Skaarup ved formodentlig godt, at det ikke blot skyldes, at man synes, at det er en urimelig farlig situation at bringe de mennesker i i de områder, og det er jo i hvert fald ikke, fordi man støtter Saddam Hussein, det går jeg ud fra, at hr. Peter Skaarup er enig i, men det er fordi man foretager begavede analyser af, hvad det er for en situation, vi er ved at bringe hele verden i.
Jacob Buksti (S), 1999-04-29:
Endelig vil jeg gerne benytte lejligheden til at henvise til Økonomiministeriets hjemmeside, hvor der er let adgang til alle relevante dokumenter fra EU, spørgsmål og svar afgivet i Folketinget, ministerens taler samt links til forskellige relevante adresser, herunder EU-debatten, der er tværpolitisk, og hvor bl.a. Junibevægelsen spiller en aktiv rolle.
Julie Skovsby (S), 2010-02-10:
Ministeren siger, at man lige nu er i gang med at stimulere vækst og beskæftigelse ude i kommunerne, og det må undre dem, der ser med, når vi samtidig ved, at vi har udsigt til nulvækst i 2011 og 2012, for det vil altså betyde besparelser på 2 mia. kr. For at komme tilbage til, hvad der stod i kvalitetsreformen, dengang man fremlagde den i 2007 og gik til valg på den, stod der, at kvalitetsreformen skal sikre fortsat fornyelse og udvikling af kvaliteten i børnepasning, i ældreplejen og på sygehusene.
Anne Grete Holmsgaard (SF), 2010-05-28:
Jeg bad derfor ministeriet om at lave et notat til mig, som jeg fik i begyndelsen af februar i år – den 5. februar – hvori det faktisk hedder, at jeg har ret i, at det ville være en samfundsøkonomisk fordel, hvis det var sådan, at man gav de små anlæg, der kun bruger biogas, den samme fleksibilitet som de anlæg, der blander biogas og naturgas, har. Da det her er et område, hvor der ligger en aftale helt tilbage fra 2004, så kræver det jo, at man er enig om at ændre det.
Henrik Dam Kristensen (S), 2015-01-28:
Arbejdstilsynet oplyser til mig, at man siden 2012 har været i tæt dialog med DSB om forebyggelse af problemerne, og på baggrund af rapporten og den nye viden om sagen, der er kommet frem, har Arbejdstilsynet nu indkaldt DSB til et møde for at få en redegørelse om, hvordan DSB agter at følge op på det.